b'\n_START_ARTICLE_\nMarkus Ljungh\n_START_SECTION_\nSeuraura\n_START_PARAGRAPH_\nLjungh on VIK V\xc3\xa4ster\xc3\xa5s HK:n kasvatti. H\xc3\xa4n oli kaudella 2009\xe2\x80\x932010 seuran J20-junioreiden paras pistemies ja maalintekij\xc3\xa4 tehoilla 20+15=35. Ljungh debytoi samalla kaudella my\xc3\xb6s miesten peleiss\xc3\xa4 pelattuaan kahdeksan ottelua Ruotsin toiseksi korkeimmalla sarjatasolla HockeyAllsvenskanissa. H\xc3\xa4nen varsinainen tulokaskautensa 2010\xe2\x80\x932011 toi sarjassa 49 runkosarjaottelussa tehot 13+19=32 ja kuudessa nousukarsintaottelussa tehot 3+3=6. Ljungh jakoi nousukarsinnoissa V\xc3\xa4ster\xc3\xa5sin sis\xc3\xa4isen maalip\xc3\xb6rssin voiton Dennis Rasmussenin ja Marcus S\xc3\xb6derkvistin kanssa. Kaudella 2011\xe2\x80\x932012 h\xc3\xa4n nousi joukkueen varakapteeniksi. Ljungh oli nousukarsinnoissa V\xc3\xa4ster\xc3\xa5sin paras pistemies tehoilla 3+3=6 sek\xc3\xa4 jakoi joukkueen sis\xc3\xa4isen tehotilaston voiton Jonte Bergin ja Niclas Lundgrenin kanssa lukemalla +2._NEWLINE_Kaudeksi 2012\xe2\x80\x932013 Ljungh siirtyi kaksivuotisella sopimuksella edellisen\xc3\xa4 kev\xc3\xa4\xc3\xa4n\xc3\xa4 Allsvenskaniin pudonneeseen Djurg\xc3\xa5rdens IF:\xc3\xa4\xc3\xa4n. Kaudella 2013\xe2\x80\x932014 h\xc3\xa4n oli joukkueen paras maalintekij\xc3\xa4 Dustin Johnerin kanssa ja sijoittui sis\xc3\xa4isess\xc3\xa4 pistep\xc3\xb6rssiss\xc3\xa4 kolmanneksi. Djurg\xc3\xa5rdenin kausi p\xc3\xa4\xc3\xa4ttyi sarjanousuun SHL:\xc3\xa4\xc3\xa4n. Ljungh teki joukkueen kanssa vuoden mittaisen jatkosopimuksen toukokuussa 2014. _NEWLINE_Ljungh teki miesten p\xc3\xa4\xc3\xa4sarjadebyyttins\xc3\xa4 Mestarien liigan avauskierroksella 21. elokuuta 2014 sveitsil\xc3\xa4ist\xc3\xa4 Fribourg-Gott\xc3\xa9ronia vastaan. H\xc3\xa4n teki ottelussa my\xc3\xb6s ensimm\xc3\xa4isen p\xc3\xa4\xc3\xa4sarjamaalinsa. Ljungh ker\xc3\xa4si ottelusta teholukeman +2. SHL-debyyttins\xc3\xa4 h\xc3\xa4n teki runkosarjan avauskierroksella 13. syyskuuta 2014 V\xc3\xa4xj\xc3\xb6 Lakers HC:t\xc3\xa4 vastaan. SHL-uransa avausmaalin Ljungh teki runkosarjan kolmannella kierroksella 17. syyskuuta 2014 Leksands IF:\xc3\xa4\xc3\xa4 vastaan. H\xc3\xa4n ker\xc3\xa4si ottelussa my\xc3\xb6s sy\xc3\xb6tt\xc3\xb6pisteen oltuaan kakkossy\xc3\xb6tt\xc3\xa4j\xc3\xa4n\xc3\xa4 Joakim Erikssonin tekem\xc3\xa4\xc3\xa4n kahden miehen ylivoimamaaliin, joka j\xc3\xa4i Djurg\xc3\xa5rdenin 4\xe2\x80\x931-voittoon p\xc3\xa4\xc3\xa4ttyneen ottelun ratkaisumaaliksi. Kaikkiaan h\xc3\xa4nen ensimm\xc3\xa4inen SHL-kautensa 2014\xe2\x80\x932015 toi 54 runkosarja- ja kahdessa playoff-ottelussa tehot 8+19=27. Ljungh oli runkosarjassa Djurg\xc3\xa5rdenin paras sy\xc3\xb6tt\xc3\xa4j\xc3\xa4 ja toiseksi paras pistemies Marcus S\xc3\xb6rensenin j\xc3\xa4lkeen. Mestarien liigassa h\xc3\xa4n oli joukkueen paras pistemies ja maalintekij\xc3\xa4 tehoilla 4+4=8. Kes\xc3\xa4kuussa 2015 Ljungh teki Djurg\xc3\xa5rdenin kanssa kolmivuotisen jatkosopimuksen._NEWLINE_Kaudella 2015\xe2\x80\x932016 Ljungh nousi Djurg\xc3\xa5rdenin varakapteeniksi. H\xc3\xa4n oli joukkueen kolmanneksi paras pistemies tehoilla 13+23=36. Kaudella 2017\xe2\x80\x932018 Ljungh oli pudotuspeleiss\xc3\xa4 Djurg\xc3\xa5rdenin paras pistemies tehoilla 4+7=11 ja h\xc3\xa4n jakoi joukkueen sis\xc3\xa4isen tehotilaston voiton kolmen muun pelaajan kanssa lukemalla +4. Kaudeksi 2018\xe2\x80\x932019 Ljungh siirtyi kaksivuotisella sopimuksella HV71:een.\n_START_SECTION_\nMaajoukkueura\n_START_PARAGRAPH_\nLjungh on pelannut Ruotsin A-maajoukkueessa kahdeksan ottelua tehden yhden maalin. H\xc3\xa4n teki A-maajoukkuedebyyttins\xc3\xa4 Euro Hockey Challengessa 7. huhtikuuta 2016 Oskarshamnissa Sveitsi\xc3\xa4 vastaan. Ljunghin ensimm\xc3\xa4inen A-maajoukkuemaali syntyi seuraavassa ottelussa 8. huhtikuuta 2016 \xc3\x84ngelholmissa alivoimalla Sveitsi\xc3\xa4 vastaan. H\xc3\xa4n putosi lopulta viimeisten joukossa saman kev\xc3\xa4\xc3\xa4n MM-joukkueesta.'